La ministra de Política Territorial, Carolina Darias, ha assegurat aquest dimarts al ple del Senat que “Espanya es una democràcia plena” i ha acusat el portaveu de JxCAT a la cambra alta, Josep Lluis Cleries, de construir un “imaginari” sobre la situació dels presos i les mancances democràtiques de l’Estat. Segons Darias el seu govern està decidit a resoldre el conflicte català mitjançar “la política” i negar la condició democràtica de l’Estat “no és bo”. “Aquest govern està decidit a que la política ocupi aquest espai” i cal “unir, teixir i retrobar-nos”. “El govern de Pedro Sánchez està determinat a fer la taula de diàleg quan vostès vulguin i estem esperant la data”, ha sentenciat. Darias ha fet aquestes manifestacions en resposta a la intervenció del portaveu de JxCAT, que ha denunciat la “contradicció” del fet que el govern espanyol impulsi la Llei de memòria democràtica mentre té “presos polítics” i hi hagi “policies patriòtiques amb fiscalies que t’ho afinen”. Cleries ha recordat que l’Estat promou la inhabilitació del president de la Generalitat, Quim Torra, per una pancarta mentre la JEC va sancionar el president espanyol, Pedro Sánchez amb només 500 euros per haver utilitzat La Moncloa en campanya electoral. Ha recordat que el grup de detencions arbitràries de les Nacions Unides recorda que l’Estat no ha fet efectiu l’alliberament dels presos, tal com demanava.  “Volen reparar el passat fosc de la dictadura franquista, on tenen el nostre suport, però són incapaços de reparar el present promovent l’amnistia i l’autodeterminació”, ha sentenciat Cleries.

Summary: Darias diu que “Espanya és una democràcia plena” i acusa JxCAT de crear un “imaginari” sobre la situació dels presos


El cartell del FIMPT 2019 (Festival Internacional de Música Popular i Tradicional) ha desgranat els principals artistes d’una edició que se celebrarà del 14 al 16 de juny. El cantant valencià Miquel Gil, la guanyadora del Concurs Sons de la Mediterrània, Clàudia Cabero, i la formació holandesa Amsterdam Klezmer Band encapçalen el cartell d’enguany. El director artístic, Jordi Paulí, ha destacat que aquesta edició reuneix “propostes fresques i potents”. Una de les principals novetats serà la recuperació de l’escenari principal de la plaça de la Vila amb un nou sistema de sonorització que se cenyirà a l’ordenança de sorolls i vibracions al centre de la ciutat, seguint les directrius del Tribunal Superior de Justícia (TSJC) relacionades amb l’impacte dels concerts i les molèsties als veïns. Pel que fa a la resta de la programació, la direcció del FIMPT també ha destacat l’aposta per la música del territori proper. En aquesta línia, hi ha ‘La música dona’, l'espectacle inaugural del 14 de juny al Teatre Principal, ideat pel grup Clau de Mar i la Cobla Maricel. Es tracta d’un homenatge a la música tradicional, a la cançó i a la dansa, alhora que es converteix en una reivindicació del paper de de la dona. Encara en clau catalana, el cartell també comptarà amb el grup empordanès La Puça, conegut fins fa poc com La Puça Diatònica. La formació presentarà ‘L’any de la picor’, un disc de tretze temes de folk, música mediterrània i clàssics de taverna.

Summary: Miquel Gil, Clàudia Cabero i Amsterdam Klezmer Band encapçalen el cartell del FIMPT 2019


La Fundació Utopia de Cornellà de Llobregat està preparant un documental que repassarà la lluita sindical i veïnal contra el franquisme a la comarca del Baix Llobregat entre el 1970 i el 1977. Un moviment "plural i transversal" que després d'uns anys de resistència clandestina a les fàbriques "es va revitalitzar" amb la força i il·lusió dels joves de la comarca que "van fer un pas endavant" per reclamar "una vida millor" oposant-se al règim franquista. Segons els seus impulsors, 'Cinturón Rojo' "vol ser el testimoni de la gent senzilla que en un època d'ebullició social va fer coses extraordinàries".  "No volem que sigui un document nostàlgic per explicar batalletes i sí un llegat que reflecteixi el que la gent pot fer quan s'organitza col·lectivament", destaca Lluís Campo Vidal, el seu director. El documental, amb un cost previst de 35.000 euros i que es finançarà amb una campanya de micromecenatge, comptarà amb una trentena d'entrevistes i imatges de l'època cedides per particulars i del fons de la Fundació Utopia.

Summary: Un documental repassarà la lluita sindical i veïnal contra el franquisme al Baix Llobregat dels anys 70


Socialistes i populars consideren que les dues formacions compleixen el reglament de la cambra ACN Madrid.-El diputat popular i portaveu del grup al Congrés, Rafael Hernando, ha assegurat aquesta tarda que Democràcia i Llibertat (DL) i ERC “poden tenir grup parlamentari propi perquè compleixen els requisits que estableix el reglament” de la cambra baixa. Hernando ho ha justificat basant-se en l’article 23 del Reglament de la cambra que diu que, tot i que una formació política no hagi assolit el mínim de quinze diputats necessaris,  “podrà constituir-se en Grup Parlamentari si ha obtingut més de cinc escons i, com a mínim, el 15% dels vots corresponents a les circumscripcions en las que s’ha presentat la seva candidatura”, és a dir, a les quatre províncies catalanes. D’aquesta manera, DL, que té vuit diputats al Congrés, però que no havia assolit el 15% de vots a totes les demarcacions, en aquest cas a la de Barcelona, sí que tindrà grup propi perquè l’han votat el 15,08% dels votants catalans al conjunt de les quatre circumscripcions. En el cas d’ERC, que tampoc assolia el 15% dels vots a Barcelona,  amb 9 diputats el percentatge total de vots és del 15,98%. Fonts socialistes han apuntat en la mateixa direcció. La formació dels grups ha d'obtenir el vist i plau de la nova Mesa del Congrés que es va formar aquest dimecres fruit de l'acord entre PSOE, C's i PP. Socialistes i populars sumen cinc representants a aquest òrgan, és a dir, la majoria absoluta.

Summary: Democràcia i Llibertat i Esquerra tindran grup propi al Congrés


José Manuel Romero Moreno, comte de Fontao i assessor legal de la Casa Reial ha explicat aquest dijous que mai va supervisar els números de Nóos ni d'Aizoon, l'empresa patrimonial dels exducs de Palma. Tot i així, ha dit que va instar Urdangarin a deixar Nóos perquè no veia "adequat" que un membre de la família reial treballés per compte propi i cobrés comissions, sinó que havia de treballar per a una empresa externa. A més, va considerar que era millor que Urdangarin formés part d'una fundació, supervisada per un protectorat, més que no pas d'una associació, que tenia un control "més lax". No obstant, mai va intuir cap "il·legalitat". En la seva declaració com a testimoni, Romero ha explicat que el 2005 va constatar, després que sortissin informacions publicades, que no era "adequat" que Urdangarin formés part de la direcció d'una associació, encara que no tingués ànim de lucre, i que cobrés per aquella feina, i més tenint en compte que l'entitat treballava per a empreses privades i administracions públiques. Segons ell, els membres de la família reial tradicionalment han treballat per compte aliè i han format part del patronat d'algunes fundacions amb llarga trajectòria demostrada. A més, ha dit que l'associació no funcionava com a tal, i que aquestes entitats tenen un nivell de control "més lax" que les fundacions. Per això, ho va comentar amb el cap de la Casa Reial, Alberto Aza, i van acordar recomanar a Urdangarin deixar Nóos. Romero Moreno es va reunir amb l'aleshores duc de Palma i Diego Torres i els va traslladar aquesta opinió. En cap cas, però, la recomanació es va fer perquè es veiés cap il·legalitat o irregularitat financera, ha dit. L'advocat, expert en fundacions, ha dit que ni Urdangarin ni Torres li van dir que la infanta Cristina i el seu secretari, Carlos García Revenga, formaven part de la direcció de Nóos. Tampoc coneixia el dia a dia de l'entitat, i no sap si Nóos explicava a algú de la Casa Reial quines feines feia. A preguntes de l'advocada de l'estat ha dit que mai va accedir a la declaració de la renda d'Urdangarin o als comptes de Nóos, Aizoon o altres empreses de l'exgendre del rei Joan Carles. A principis del 2006 el cas va arribar al Parlament balear i això va accelerar la sortida d'Urdangarin i la creació de la fundació Areté. No obstant, quan Romero va conèixer el funcionament de la nova entitat també va recomanar la seva dissolució, ja que Urdangarin hi apareixia com a fundador i n'era patró vitalici. Per això, van pactar que el propi Romero es convertiria en el president i dissoldria la fundació, que va desembocar en una nova entitat, la Fundación Deporte Cultura e Integración Social. Romero ha explicat que ell, com assessor extern, no feia tasques de control, sinó que feia "recomanacions", que normalment es complien, als reis i als membres de la família reial en les seves activitats institucionals, no pas les privades. "No era una intervenció coactiva, però tenia certa autoritat", ha dit. D'altra banda, Romero ha dit que coneixia Aizoon, però no sabia que era una empresa patrimonial repartida al 50% entre els ducs de Palma. Tampoc coneixia el precedent d'Aizoon, Namasté, on apareixien com a titulars els fills dels exducs de Palma.

Summary: L'assessor legal de la Casa Reial diu que mai va supervisar els comptes de Nóos


Nou dotacions terrestres de Bombers continuen remullant la zona ACN Pradell de la Teixeta.-Els Bombers han donat per controlat a les 6.38 hores d'aquest dijous l'incendi de Pradell de la Teixeta (Priorat) que des de dimecres a la tarda ha cremat una superfície forestal d'unes 10 hectàrees, segons estimacions dels Agents Rurals. Nou dotacions terrestres dels Bombers continuen remullant la zona per evitar revifades. Ja es va donar per estabilitzat el foc dimecres a la nit i Protecció Civil va tancar el pla Ferrocat, aixecant la restricció al trànsit ferroviari de l'R15. El foc, afectat per vent mestral, estava situat entre les vies del tren i la carretera TV-3223, a prop de l'estació.  El dispositiu d'extinció va comptar dimecres amb l'actuació d'una trentena de dotacions terrestres amb el suport de sis mitjans aeris (dos helicòpters i sis avions de vigilància i atac). També hi van treballar quatre vehicles dels Agents Rurals, tres unitats de les Agrupacions de Defensa Forestal (ADF), quatre patrulles dels Mossos d'Esquadra i quatre ambulàncies del SEM (Sistema d'Emergències Mèdiques) amb caràcter preventiu. Cap persona va resultar ferida i tampoc va ser necessari fer cap desallotjament. A causa de l'incendi, i a petició de Bombers per facilitar les tasques d'extinció, es va interrompre la circulació de trens de la línia R15 entre Falset i Pradell de la Teixeta.

Summary: Controlat l'incendi de Pradell de la Teixeta, que ha cremat unes 10 hectàrees de superfície forestal


Teresa Guiluz i Emili Bayo han estat reconeguts amb els premis de literatura infantil i juvenil, respectivament, que atorga anualment l'editorial Cruïlla. Cada guardó està dotat amb 11.000 euros. Guiluz ha aconseguit el premi de literatura infantil El Vaixell de Vapor amb l'obra 'L'extraordinari cas dels objectes apareguts', mentre que Bayo s'ha endut el premi de literatura juvenil Gran Angular amb 'Prop de les bombes'. Guiluz ha considerat "un honor" formar part de l'aportació "tenaç" que acompanya des de fa 35 anys a l'acció que "pares, mares i docents" fan "en favor del foment de la lectura". Bayo, professor com Guiluz, ha qualificat el premi com "l'oportunitat de seguir exercint una altra mena de mestratge a través de la literatura". 'L'extraordinari cas dels objectes apareguts' transita pels escenaris de la quotidianitat, la ciència ficció i l'aventura, tot plegat regat amb tocs d'humor. La seva autora ha considerat que el llibre "reuneix molts dels ingredients necessaris per ser llavor de futurs lectors". Pel que fa a 'Prop de les bombes', es tracta d'una novel·la sobre els horrors de la guerra i alhora un homenatge a la solidaritat d'aquelles persones que "en circumstàncies difícils treuen tota la bondat que porten amagada al cor", segons ha subratllat Bayo.

Summary: Teresa Guiluz i Emili Bayo, premis de literatura infantil i juvenil de l'editorial Cruïlla


David Budria (Barcelona, 1981), un dels dos membres dels Comitès de Defensa de la República (CDR) que van ser detinguts amb set persones més el 23 de setembre per la Guàrdia Civil però que van ser deixats en llibertat el mateix dia –acusats de terrorisme- ha afirmat que no van mantenir cap contacte amb Torra i Puigdemont. En entrevistes a 'Nació Digital' i 'Vilaweb', Budria ha considerat que els detinguts, set dels quals en presó preventiva per ordre de l'Audiència Nacional, són "caps de turc" d'una operació per criminalitzar l'independentisme i, de fet, considera que les acusacions són un "muntatge polític". Al seu parer, hi ha hagut una intenció clara de crear un relat que vinculi "les paraules independentista i terrorista". "Em preocupa com em tornaran a venir a buscar", ha assegurat.  El membre dels CDR de Sabadell opina, de fet, que la intenció no és només criminalitzar l'independentisme, sinó també "tothom qui vulgui anar en contra del poder establert". Però es mostra convençut que l'efecte que tindran les detencions és que a les pròximes assembles "hi haurà més gent". Sobre si hi pot haver por, admet que sí, però creu que cal aprendre a gestionar-la. Pel que fa a l'empresonament dels altres membres dels CDR, Budria no té dubte que són presos polítics "en majúscules", i reitera que tota l'operació respon a un "muntatge per intentar aturar qualsevol tipus de dissidència política". I després de recordar els casos de Tamara i Adri Carrasco afegeix: "Som caps de turc de les seves jugades". En un moment de l'entrevista Budria assegura que no ha parlat amb cap dels detinguts, i a la pregunta de si ho ha fet amb Quim Torra o Carles Puigdemont contesta: "No, ni abans ni després de la detenció". La Guàrdia Civil els va apuntar amb les armes A l'entrevista, el membre dels CDR de Sabadell relata que una quinzena d'agents de la Guàrdia Civil va entrar a casa seva a dos quarts de sis de la matinada el dia de la detenció i van apuntar-los amb armes a ella i a la seva companya, que també va ser detinguda i, com ell, posteriorment alliberada, i a la seva filla adolescent. Afirma que a ell i a la seva companya els van emmanillar i els van posar en estances separades del pis. Budria és un dels anomenats 'nou de Lledoners', les nou persones investigades per desordres públics i atemptat a l'autoritat en el marc del procés de trasllat dels polítics independentistes presos de la presó catalana a Madrid per ser jutjats pel Tribunal Suprem. Per això, explica que la seva advocada ja estava alerta pel que pogués passar, i que ambdós van demanar la seva presència de seguida. La lletrada va arribar poc després i l'exparella de l'aleshores detingut es va endur la menor. Després va començar l'escorcoll del pis. Afirma que el que van trobar els agents, ho haguessin trobat a casa de qualsevol "família normal". Assegura que el tracte de la guàrdia civil va ser correcte però que en el cas dels altres detinguts, al seu parer, s'han vulnerat drets. També afirma que no els van preguntar res. Posteriorment se'ls van endur emmanillats a la caserna de Travessera de Gràcia, passant prèviament per un CAP de Sant Andreu de la Barca per fer-los un reconeixement mèdic. Sobre els motius de la detenció, Budria descarta que estigui relacionada amb la causa de Lledoners, però, de fet, recorda que hi ha secret de sumari i que, per tant, els motius no se saben més enllà de les filtracions que hi pugui haver hagut a la premsa. En tot cas, no entén perquè hi ha set persones en presó preventiva a Madrid i ell i la seva companya han estat deixats en llibertat, tenint en compte que també estan acusats de terrorisme. Ambdós estan a l'espera d'anar a declarar a Madrid. Finalment, espera que tot plegat acabi en no res. "Com que no som terroristes no ens poden acusar de terroristes". Però lamenta que, si al final acaba així, el temps que els seus companys hauran passat a la presó no els el tornarà ningú. "Sabem que tot és una manipulació per un perquè polític. Ells volen muntar un relat perquè les paraules independentista i terrorista vagin unides. I nosaltres no ens queda una altra que demostrar-nos que no és així", clou. "Ens intenten atemorir" En l'entrevista a Vilaweb, Budria es mostra convençut que l'operació policial contra els CDR és només una operació d'intimidació contra l'independentisme. "Intenten atemorir, és evident. I això ho demostra la manera com van filtrant la informació. Però la gent, el poble, el carrer, que s’organitza, sap que s’ha de continuar, continuar i continuar", ha afirmat el membre dels CDR des del Casal Capablanca de Sabadell, que s'ha mostrat preocupat per la seva futura declaració a l'Audiència Nacional. "Sabem que en algun moment haurem d’anar a declarar. Em preocupa la manera com voldran que hi vagi. Aquesta és la preocupació, que es repetís una situació així seria terrible", ha reflexionat en veu alta Budria.  "Que et piquin a la porta i et diguin que has d’anar a Madrid. Espero que sigui una citació normal, que els advocats ho sàpiguen a Madrid i puguem anar a Madrid d’una manera convencional. Així que sí, em preocupa com em tornaran a venir a buscar", ha reiterat el membre dels CDR, que ha recordat el dia de la seva detenció. "Quan vaig assimilar que picaven a la porta, vaig pensar immediatament que ens entraven a robar (....) Fins que gairebé no em van tirar la porta a sobre, no van dir que eren la Guàrdia Civil", ha explicat Budria, que va reclamar ràpidament la presència d'un advocat a casa seva. "Truqueu ja a l’advocada que, si no, no podrem començar l’escorcoll", rememora que va exclamar la secretària judicial.  "Se’n van endur un disc dur amb fotografies familiars; un parell de mòbils trencats de la meva filla –són així els adolescents, van a mòbil per any; adhesius d’Arran i de la CUP; xapes de reivindicacions; llaços; domassos de ‘Adri et volem a casa’. Per ells, tot això era un espectacle. En van fer un videobook", ha enumerat Budria. "Ho van posar a terra i no paraven de fer-ne fotografies. Com si recollissin proves irrefutables de terrorisme", ha finalitzat amb estupefacció.

Summary: Un dels CDR detinguts i alliberats el mateix dia afirma que no van mantenir cap contacte amb Torra i Puigdemont


Els Mossos d'Esquadra han detingut dos homes que s'encarregaven de vigilar un cultiu amb 1.800 plantes de marihuana en una zona boscosa de l'Argentera (Baix Camp). La policia va rebre un avís sobre l'existència de la plantació i els agents van comprovar que algú havia muntat tres tendes i una cuina de campanya en una zona propera. Per tal d'enxampar els responsables del cultiu, un grup d'agents es va ocultar entre la vegetació cap a les cinc de la tarda de dimarts. Els dos sospitosos van arribar-hi una hora més tard i, un cop van entrar dins les tendes, els mossos els van detenir per un suposat delicte de tràfic de drogues. La policia va intervenir 1.800 plantes de marihuana, entre les quals 300 esqueixos d'uns quinze centímetres.  Els detinguts, dos homes albanesos de 24 i 38 anys, van quedar dijous en llibertat amb càrrecs després de declarar davant el jutjat de guàrdia de Reus.

Summary: Detenen els dos responsables d'un cultiu amb 1.800 plantes de marihuana a l'Argentera


Prop de 200 caps de colles de diables i agrupacions de bestiari festiu assisteixen aquest dissabte a una jornada de formació obligatòria que els reconeixerà com a “consumidors experts” del material pirotècnic emprat en les seves actuacions. Un examen al final de la jornada certificarà els seus coneixements i els autoritzarà, entre altres, a poder comprar i manipular la pirotècnia. La formació, que s’imparteix dues o tres vegades l’any, està dissenyada per l’Àrea d’Indústria i Energia de la Delegació del govern espanyol, en col·laboració amb el departament de Cultura i les dues associacions de colles de diables i bestiari festiu de Catalunya. Els darrers cinc anys uns 4.000 caps de colla s’han format i certificat els seus coneixements en jornades com la que se celebra des de primera hora d’aquest matí al Centre Cívic Sant Martí de Barcelona. La Delegació del govern a Catalunya és l’encarregada d’oferir aquesta formació obligatòria als caps de colla, amb dues jornades anuals com la d’aquest dissabte. En paral·lel, el departament de Cultura és l’òrgan encarregat dels cursos destinats a la resta dels components dels grup. En total ja són uns 4.000 els diables i membres d’agrupacions de bestiari festiu certificats per desenvolupar les seves respectives activitats.  Tot plegat va començar l’any 2010 amb la transposició a l’Estat de la nova normativa europea sobre pirotècnia. Per salvar les restriccions a Europa, el nou reglament va excloure del mercat general una sèrie de productes pirotècnics, però a canvi va exigir uns “requisits extra” a les entitats i agrupacions que en fan ús. És a dir, una formació i certificació expressa com la que obtindran avui els assistents al curs.  Així ho explica a l’ACN el director l’Àrea d’Indústria i Energia de la Delegació del govern espanyol, Luís Terrades. En els cinc anys de vigència d’aquest cursos, Terrades ha comprovat que els caps de colla arriben “molt preparats” malgrat no haver tingut una formació tècnica específica. “En el fons, el que tots perseguim es poder continuar gaudint de les nostres tradicions amb la màxima seguretat”, expressa sobre la finalitat de la certificació d’aquesta activitat.  La formació d’aquestes jornades inclou una part tècnica sobre la composició i les propietats bàsiques dels diversos artefactes pirotècnics, així com tècniques de preparació i utilització, mesures de seguretat aplicables als membres de les colles i a les poblacions on se celebren les activitats. Complementàriament, els assistents també reben una formació general sobre la tradició festiva vinculada amb el foc a Catalunya.  La Federació de Diables i Dimonis de Catalunya i l’Agrupació del Bestiari Festiu i Popular de Catalunya col·laboren en aquestes formacions, i la d’aquest dissabte ha comptat també amb la col·laboració de l’Associació Professional de Tècnics de Protecció Civil de Catalunya. Mateu Tres, president de l’Agrupació del Bestiari Festiu i Popular de Catalunya, ha manifestat en declaracions a l’ACN que des de la seva agrupació “impuslen” la participació en aquestes formacions “per donar compliment a  la legislació vigent en matèria d’us d’articles pirotècnics, però també perquè és important fer bé les coses i que les festes siguin el més segures possibles”.  De la seva banda, un dels caps de colla del Drac de Granollers, Esteve Rodríguez, valora que després de 30 anys d’existència sense gaires reculacions “és necessari tenir el curs” per, d’aquesta manera, poder ajudar els membres de la colla i tenir més coneixement del món del foc.  “Tot ha canviat molt, i ara hem decidit que tothom ha de tenir unes nocions i coneixements. Al final tot ha de tenir una normativa, hem de saber com funcionem i què toquem. No estem jugant amb aigua, sinó amb foc”, assumeix.

Summary: Més de 200 caps de colles de diables i agrupacions de bestiari festiu es formen per poder comprar i manipular pirotècnia


El compositor i músic iraquià Naseer Shamma, considerat un dels millors intèrprets de llaüt àrab de tots els temps, actuarà aquest diumenge  4 de novembre al Liceu amb motiu de la 15a edició de l'Abu Dhabi Festival. El concert, titulat 'D'Ashur a Sevilla', materialitza l'acord que el Liceu va firmar amb l'Abu Dhabi Music & Arts Foundation (ADMAAF) el 2015 amb l'objectiu de promoure l'intercanvi cultural amb els Emirats Àrabs Units. Shamma presentarà el llaüt d'una manera renovada a través d'un conjunt d'instruments nous de la mateixa família i, per això, l'acompanyaran a l'escenari els 30 músics del Beit Al Oud (Casa del Llaüt)  i els artistes convidats Carlos PIana i Giorgos Manolakis, d'origen espanyol i grec.  El programa del concert reflecteix l'estil característic de l'artista, a mig camí entre els mètodes tradicionals i les seves pròpies composicions modernes, que vol consolidar els llaços musicals entre el món àrab i Europa.

Summary: El llaütista iraquià Naseer Shamma actuarà al Liceu diumenge amb motiu del 15è Abu Dhabi Festival


El candidat del PSOE a les eleccions del 28-A, Pedro Sánchez, ha aprofitat les últimes hores que queden de campanya electoral per apel·lar al vot útil. En un acte a Toledo, ha cridat els indecisos a “no especular amb el vot” i garantir que no governaran les dretes “unint-lo” al PSOE. “Qui vulgui futur i no retrocedir ha de votar el PSOE”, ha sentenciat. En aquest sentit, ha insistit que el PSOE “està molt a prop” de “fer que passi” i que hi hagi quatre anys de polítiques progressistes a l’Estat. “Hi ha molts motius per votar el PSOE: cal reconstruir l’Estat del benestar, garantir la concòrdia i desterrar la corrupció de la vida política”, ha dit, perquè “hem posat rumb a una Espanya de neteja política i deixat enrere la corrupció”. En tot cas, ha advertit de la possibilitat que la ultradreta acabi sumant: “És molt important que no donem per fetes les coses”, ha dit abans de recordar els casos de Tump, Bolsonaro, el Brexit, el govern de dretes a Andalusia o Finlàndia, perquè “la frontera entre avançar o involucionar és el vot al PSOE”. Per això ha demanat “guanyar”, però ha recordat que a més de “guanyar" cal poder "governar”.

Summary: Sánchez crida els indecisos a “no especular amb el vot”  i apostar pel “futur” el 28-A


L’exèrcit espanyol s’enlairarà per primera vegada a Tarragona aquest diumenge al migdia. La Patrulla Àguila i la Unitat de Paracaigudistes realitzaran taules verticals i horitzontals, maniobres invertides i creuaments durant mitja hora per “transmetre la cultura de defensa a la societat que servim”, segons ha reblat el subdelegat de Defensa, Joaquín Ballesteros, i mostrar “la marca espanya” que representen les forces armades. Pel conseller de Mobilitat i Domini Públic del consistori tarragoní, Josep Acero, és un “orgull i honor” que aquesta formació aèria s’exhibeix a la ciutat i no la considera “cultura”. Acero no ha entrat a qualificar les protestes previstes de la Coordinadora per la Pau de Tarragona i ha rebutjat que l’actuació s’hagi programat “pensant en el panorama polític”. L’exhibició aèria s’emmarca dins del Pla Cultural dels Jocs del Mediterranis.

Summary: L’exèrcit espanyol s’exhibirà diumenge a Tarragona per reivindicar “la marca Espanya” de les forces armades


El Parlament ha aprovat per unanimitat la fusió dels col·legis oficials d’Enginyers Tècnics Agrícoles i Pèrits Agrícoles de Catalunya i el d’Enginyers Tècnics Forestals de Catalunya en un de sol. El projecte de llei de fusió s’ha debatut aquest dimecres en lectura única a la cambra, amb l’acord de totes les parts. El conseller de Justícia, Carles Mundó, ha explicat que el nou organisme agruparà 2.000 col·legiats i ha defensat que la fusió ajuda a "racionalitzar” el mapa de col·legis i a oferir un  “millor servei” als seus membres. Una comissió durà a terme aquest procés de fusió voluntària en el termini d’un any des de l’entrada en vigor de la norma, i sobre la base del conveni aprovat pels dos col·legis que s’unifiquen.

Summary: El Parlament aprova per unanimitat la fusió dels col·legis d’Enginyers Tècnics Agrícoles i d’Enginyers Tècnics Forestals


La campanya fruitera d'estiu de la Paeria dirigida a donar resposta a les necessitats socials de les persones que arriben a Lleida per anar a treballar a la campanya de la fruita ha començat aquest dilluns amb la novetat que el punt d'atenció s'ha traslladat a l'antic convent de Santa Clara. En aquest sentit i gràcies a un acord amb la Fundació Jericó enguany també hi ha la novetat de l'oferta d'allotjament per aquells temporers que hagin de passar la nit al ras. L'alcalde Àngel Ros espera que això serveixi per aconseguir que els temporers no dormin al carrer ni hi hagi campaments improvisats en places, com havia passat en altres campanyes. Ros també ha demanat als empresaris agrícoles i als municipis on es desenvolupa la campanya de la fruita que cada vegada més s'atengui en origen la necessitat d'aquests treballadors tot i que ha reconegut que és ''lògic'' que quan no tenen feina es desplacin a la capital. Lleida ha començat aquest dilluns el projecte d'atenció i acollida a temporers que arriben a la ciutat durant la campanya de la fruita. Aquest any s'ha adaptat a un nou model integral que, entre altres, incorpora l'accés a l'allotjament, més intervenció comunitària i accions d'inserció sociolaboral. Àngel Ros ha presentat la campanya en la qual participen uns 130 voluntaris de 9 entitats. L'alcalde ha remarcat el treball en xarxa i la coordinació de recursos, així com una atenció integrada, que diferencia la qüestió laboral i l'àmbit d'atenció social i humanitari. Enguany a l'edifici de l'antic convent de Santa Clara s'ha ubicat l'Oficina Única, una sala relacional i de descans i el servei de perruqueria. També hi ha un punt d'informació de l'Associació Antisida de Lleida. A l'antic mercat de Santa Teresa s'hi mantindran els diversos serveis que ja hi havia com el de repartiment d'aliments, la consigna, les dutxes, el rober i la bugaderia. La Fundació Jericó serà l'encarregada de l'allotjament, amb una setantena de places que s'afegiran a les 112 que ja tenen reservades habitualment. A més, tindrà un nou servei d'alimentació, ja que les persones allotjades podran sopar i recollir bossa d'aliments per dinar. El servei ha començat doncs a l'Oficina Única i els serveis es posaran en marxa a partir de dimecres. En l'oficina d'atenció social, que fa una primera acollida, facilita l'accés als recursos i ordena els fluxos, gestionant els recursos. Hi haurà atenció educativa a l'entorn dels temporers i prèviament, també s'ha fet formació als professionals de la campanya per part d'Unió de Pagesos. El projecte compta amb col·laboradors de l'IMO, tant treballadors socials, educadors o mediadors interculturals, entre altres. L'any passat es van atendre 673 persones en els mesos de campanya que van des de mitjan de juny fins al 22 d'agost.

Summary: Comença la campanya d'atenció social a temporers que arriben a la ciutat de Lleida


El vicepresident Aragonès i el conseller Solé han visitat les instal·lacions aquest dissabte ACN Barcelona.-El Centre Humanitari de la Creu Roja Catalunya, situat a Sant Martí de Tous (Anoia), ha repartit dos milions de quilos d'aliments en tot el territori català des del juny, quan va entrar en servei, en el context de la pandèmia de la covid-19. El conseller d'Acció Exterior, Relacions Institucionals i Transparència, Bernat Solé, ha visitat aquest dissabte les instal·lacions de l'entitat acompanyat del vicepresident del Govern i conseller d'Economia, Pere Aragonès, i ha destacat que el Govern hi aporta uns 400.000 euros. A més, també hi ha sobre la taula un conveni triennal de 100.000 euros anuals que, segons Solé, "permetrà el manteniment del centre en els propers tres anys".  En els darrers 20 anys, el Govern ha atorgat 8,2 milions d'euros en subvencions públiques a l'entitat per a projectes arreu del món. Per exemple, s'han finançat projectes de la Creu Roja a Bolívia, Nicaragua, Etiòpia, Kenya i Senegal, entre d’altres, i també s'han promogut iniciatives de sensibilització de la societat catalana sobre les causes dels conflictes i les desigualtats al món. A Catalunya, l'entitat compta amb 17.000 voluntaris i més de 220.000 socis. Segons el conseller Solé, es tracta d'un reflex del compromís i la solidaritat de la societat catalana. De fet, el suport a la Creu Roja més recent es va atorgar arran de la crida de projectes de resposta a l’emergència de la COVID-19 que Catalunya va fer en el marc del Comitè Català d’Ajut Humanitari d’Emergència (CCAHE), al qual la Creu Roja es va presentar. El Govern va atorgar una subvenció de 100.000 euros a l’entitat per un projecte de resposta davant la pandèmia per a poblacions en situacions de vulnerabilitat en cinc regions del Senegal. Es tracta d’una de les onze actuacions humanitàries internacionals que la Generalitat ha finançat per fer front a la pandèmia per un valor d’1,7 milions d’euros. Sobre el Senegal, el conseller d'Acció Exterior ha recordat que aquesta setmana es va aprovar l'obertura d'una delegació de la Generalitat al Senegal "precisament perquè en aquest país és on hi ha més presència d’ONG catalanes”. “Això demostra, de nou, aquest compromís del Govern per la cooperació", ha assegurat.

Summary: El Centre Humanitari de la Creu Roja Catalunya ha repartit dos milions de quilos d'aliments arran de la pandèmia


Els Mossos d'Esquadra han obert una investigació per aclarir què ha passat amb l'home que la nit de Cap d'Any, cap a les onze de la nit, es va presentar a la comissaria de Reus amb dues ferides de bala a la cama. L'home hauria estat ferit a Castellvell del Camp,  un poble proper a la capital de Baix Camp, i hauria anat fins la comissaria de Reus per denunciar els fets. Allà, va ser atès pel Sistema d'Emergències Mèdiques (SEM). No es tem per la seva vida.

Summary: Ferit un home amb dos trets de bala a Castellvell del Camp la nit de Cap d'Any


Poca gent al carrer i molt abrigada per suportar el fred i el fort vent a l'Empordà. Això és el que es podia veure a primera hora d'aquest matí en poblacions com Roses (Alt Empordà). Un dels termòmetres del municipi registrava quan faltaven pocs minuts per les deu del matí una temperatura poc habitual a la zona: 7 graus. Tot i que el vent ha amainat, encara hi ha mala mar i això ha obligat a un vaixell de grans dimensions a arrecerar-se al port del municipi. "Encara que ja hi estem acostumats, sembla que aquest cop la tramuntana ens ha visitat més freda del que és habitual", assegura un veí del municipi, en Lucilo. El vent ha colpejat amb força durant aquesta matinada l'Empordà. Al Santuari de Queralt s'han registrat ràfegues de 135,7 quilòmetres per hora i el 112 ha rebut una setantena de trucades per incidències relacionades amb el vent des de dimecres al matí fins aquest dijous a les vuit del matí, la majoria a les comarques gironines per obstacles a la calçada i caiguda d'arbres i branques. Aquest matí, però, les ventades han anat a la baixa tot i que s'ha mantingut l'onatge i la mala mar a la costa. A Roses, quan faltaven pocs minuts per les deu matí els termòmetres marcaven 7 graus. És el primer dia de fred i als carrers s'hi podia veure poca gent però molt abrigada.  També alguns operaris treballaven aquest matí tapats completament per aguantar les baixes temperatures. A més, un vaixell de grans dimensions s'ha hagut d'arrecerar a la badia.  Els veïns del municipi estan acostumats al vent però alguns, com en Lucilo, admet que en aquesta ocasió és més fred del que és habitual. "Aquesta nit ha sigut forta però ara sembla que ha baixat una mica, segur que a la tarda hi tornarà", assegura.  La Solange, que viu i treballa al municipi, també s'ha abrigat a consciència per anar a la feina avui. "Avui fa molta fred i és gairebé impossible caminar pel carrer", afirma.

Summary: Roba d'abric i bufandes per aguantar el fred i el fort vent a l'Empordà


El president avisa que votar PP, PSOE i C's és "votar contra la majoria social de Catalunya i només afegeix problemes" ACN Mataró.-El president de la Generalitat en funcions, Artur Mas, ha dit aquest divendres que confia que hi haurà un acord amb la CUP i que es demostrarà que anar a votar "serveix de molt". En un míting a Mataró, Mas ha apuntat que espera que amb les eleccions del 20-D s'acabi el cicle electoral a Catalunya i no s'hagin de convocar uns nous comicis al març perquè hi haurà pacte amb els cupaires. "Això no és una seguretat però sí que és un desig i fins i tot una certa confiança que tinc que al final es trobarà la manera, jo estic convençut que serà així, que tancarem el cicle i que anirem per feina", ha apuntat. El president ha avisat també que votar PP, PSOE i C's és "votar contra la majoria social de Catalunya i només afegeix problemes". Mas ha alertat del perill de l'abstenció el 20-D i ha defensat que votar serveix de molt, també el 27-S, tot i que encara no hi hagi un acord amb la CUP. En aquest sentit, ha remarcat que les passades eleccions catalanes van servir perquè per primer cop hi hagi un 48% dels vots a favor de la independència, però també s'ha mostrat convençut que acabarà havent pacte amb la CUP i un govern que posi en marxa el full de ruta cap a l'estat propi. El president s'ha mostrat per primer cop optimista després que en dies anteriors hagués dit que tampoc passaria res si s'hagués d'anar a unes noves eleccions al març. Mas ha recordat que mai s'havia dit que el camí cap a la independència fos fàcil, i ha demanat no desesperar-se "a la primera pedra" que es troba en el camí. "Encara que aquest cop hagi costat arribar a la solució, confio que aquest cop tornarà a sortir bé, tindrem un govern a Catalunya i seguirem el full de ruta que ens havíem fixat", ha reblat. Però a més de participar en aquestes eleccions, també ha demanat als catalans que no votin partits com PP, PSOE i Ciutadans, i ja no en termes d'independència, sinó perquè mai han parlat de retornar el deute a Catalunya, respectar la immersió lingüística o permetre que els catalans decideixin el seu futur.  "Votar aquests partits no és votar en contra de la independència, és votar contra la majoria social de Catalunya i els interessos de la gran majoria de Catalunya. No és un vot que sigui una solució, sinó que només afegeix problemes", ha argumentat deixant fora d'aquesta equació Podem.

Summary: Mas confia que hi haurà acord amb la CUP i que es demostrarà que anar a votar "serveix de molt"


Les més de 3.000 entitats de la Taula del Tercer Sector Social de Catalunya van atendre durant l'any 2016 prop d'1,6 milions de persones i van dedicar una mitjana de 2.000 euros de mitjana per a cada individu atès, en conjunt prop de 3.000 milions d'euros, un 1,37% del PIB del país. Un 32% dels beneficiaris van ser menors d'edat i un 18% patien pobresa o exclusió social. En el baròmetre del tercer sector social, presentat aquest dijous per la Taula, destaca que a banda de les 1.584.000 persones ateses, hi ha 87.700 treballadors, 563.000 donants, 559.000 socis i 367.0000 voluntaris. El nombre d'atesos s'ha incrementat lleugerament els últims anys, augmentant més de 120.000 persones des del 2013. En l'enquesta d'aquest any, en la qual han participat més de 550 entitats, s'ha volgut fer un perfil detallat de les persones ateses. Així, la paritat entre homes i dones és gairebé perfecta, amb un 49% d'homes i un 51% de dones. No obstant, en alguns col·lectius hi ha més diferències, com els drogodependents, que tenen un 72% d'homes o els reclusos i exreclusos, un 96%. Per edats, el 32% són menors d'edat, sobretot de 4 a 18 anys; el 24% són joves de 18 a 35 anys, el 34% són adults fins a 64 anys, i el 9,6% són ancians. El 38% de les persones ateses no tenien cap necessitat especial, sobretot en àmbits com els serveis educatius, el lleure per a infants, les campanyes de sensibilització per a joves o els casals i centres oberts per a gent gran. Del 62% d'usuaris amb necessitats especials, el 30% d'atesos ho era per pobresa o exclusió social, el 20% tenia problemes de salut mental, el 15% són discapacitats, el 10% són immigrants i el 8% són drogoaddictes.  Per àmbits d'intervenció, on s'atén a més persones és en la cobertura de necessitats bàsiques, com alimentació, higiene, roba o subministraments, un 12% del total d'atesos. Els serveis sociosanitaris atenen un 10% del total de persones necessitades, el 9% són atesos per les entitats d'acció cívica i comunitària, i un 7,7% en educació i lleure, com colònies o esplais. L'estudi també ha analitzat quants diners es gasta cada entitat en cada beneficiari. Així, de mitjana dediquen 2.000 euros mensuals per persona, però la xifra varia molt segons l'àmbit d'atenció. El grup d'edat que rep més diners en forma de serveis és el d'infants i adolescents, amb un 28,6% dels recursos, uns 876 milions d'euros. Els adults reben un 27,7% dels recursos, uns 850 milions. No obstant, els que reben més recursos individualment són els ancians, amb 3.223 euros per persona i any, mentre que els infants de 0 a 3 anys són els que gasten menys, uns 1.000 euros anuals. Per àmbit d'intervenció, els que reben més diners són els que tenen atenció residencial, sobretot residències de gent gran, uns 26.000 euros anuals. A molta distància hi ha l'atenció diürna o en centres de dia, amb 7.800 euros anuals, seguit de l'educació, l'atenció psicosocial i rehabilitació i la inserció laboral amb entre 3.000 i 4.000 euros anuals per persona. Per col·lectius, els que reben més diners de mitjana són els discapacitats, amb 4.627 euros anuals, seguits de les persones malaltes, amb 2.900 euros, els malalts mentals, amb 2.000 euros, i els reclusos o exreclusos, amb 1.700 euros. Els pobres o exclosos socials reben de mitjana uns 1.500 euros anuals. Per últim, el baròmetre també conclou que el conjunt del sector ocupa prop de 14.000 persones amb discapacitat intel·lectual (48%), discapacitat física (23,2%) i malalties mentals (23,3%). Respecte els ingressos econòmics, cada entitat té 1,1 milions d'euros d'ingressos de mitjana, el 55,5% d'origen públic i el 44,5% d'origen privat. Justament, la intervenció de la Generalitat per part del govern espanyol per l'aplicació de l'article 155 de la Constitució ha fet que el final d'any sigui "una mica dur", perquè encara hi ha, per exemple, uns 2 milions d'euros en subvencions no pagades en matèria de drogodependència i salut mental, segons ha explicat la presidenta de la Taula, Francina Alsina. A més, les subvencions per inserció laboral tot just s'acaben de convocar. El govern espanyol s'ha compromès a pagar almenys durant el 2018 amb efectes retroactius, però això dificulta la gestió a les entitats, que s'han d'endeutar per seguir prestant els serveis, endeutament del qual no poden cobrar-ne més tard els interessos bancaris ja pagats. Per això, Alsina ha demanat un compromís "seriós" de totes les administracions per establir una llei de finançament del sector, sobretot per part de la Generalitat, que aporta el 80% dels ingressos públics.

Summary: Les entitats del tercer sector van gastar uns 2.000 euros en cadascun dels 1,5 milions de catalans atesos el 2016


L'alcalde del Port de la Selva, Josep Maria Cervera, ha anunciat que presentarà un recurs contra l'acord de la Junta Electoral de la zona de Figueres que insta els ajuntaments de l'Alt Empordà a retirar pancartes, llaços grocs i estelades dels edificis consistorials. Cervera, que també és president de l'AMI, al·legarà "falta de motivació i concreció" en la decisió de l'organisme. L'acord, que es va fer arribar ahir als ajuntaments i al Consell Comarcal, donava 48 hores als consistoris per treure tots els símbols de les façanes municipals. De moment, alguns ajuntaments com Figueres i Castelló d'Empúries encara no han dit que faran i han anunciat que demà prendran una decisió. El Port de la Selva recorrerà l'acord de la Junta Electoral de Figueres que ahir  va ordenar la retirada de totes les pancartes, llaços i estelades dels ajuntaments de l'Alt Empordà i del Consell Comarcal. L'alcalde, Josep Maria Cervera, presentarà demà l'escrit on argumentarà falta de "motivació i concreció" en l'acord.  En concret, el batlle (que també presideix l'Associació de Municipis per la Independència) considera que la motivació de l'acord "es limita a assenyalar "preceptes aplicables" i l'acord de la JEC 55/2019, sense detallar ni concretar si ens trobem en idèntica situació de fet, atès que precisament ens trobem davant d’una petició genèrica i global i totalment injustificada".  A més, critica que la decisió estableixi que "es procedeixi, si és que n'hi ha, a la retirada de totes les pancartes, símbols, eslògans o qualsevol altre element" com llaços grocs, pancartes relatives a processos judicials en curs. Al seu entendre, "ens trobem en un requeriment totalment inaudit en el què es peticiona la "retirada global" no saben realment de què".  El recurs també al·lega que "la materialització de la llibertat d'expressió" per part dels ciutadans que l'exerceixen "utilitzant una determinada simbologia que no sigui il·legal, no pot ser impedida o restringida per part de qui no la comparteix".  Amb tot, assegura que "sempre" compliran amb la normativa electoral però que com que creuen que es tracta d'un requeriment "global", "preventiu" i "sense cap motivació, que atempta de manera directa contra aquests principis i drets fonamentals", demanen que "es deixin sense efecte".  L'acord de l'organisme va arribar ahir als consistoris arran de la petició que Ciutadans va fer contra l'Ajuntament de Figueres. La Junta Electoral, però, va fer extensiva la resolució a tots els ajuntaments, inclòs el Consell Comarcal on no hi ha cap pancarta ni llaç.  De moment, alguns ajuntaments com Figueres i Castelló d'Empúries encara no han dit que faran i han anunciat que demà prendran una decisió.

Summary: Port de la Selva presentarà recurs contra l'acord de la JEC que insta a treure pancartes i llaços per "falta de motivació"


El diputat d'ERC al Parlament Ruben Wagensberg ha assegurat aquest divendres que donen suport "explícitament" a l'acció de l'ANC davant de la representació de la Comissió Europea a Barcelona. "Quan es tracta de llibertats civils i drets fonamentals estem massa acostumats que miri cap a una altra banda", ha advertit el diputat dels republicans en una atenció als mitjans davant de la seu de les institucions europees. En aquest sentit ha exigit a Europa "prendre partit" per reivindicar-se "digne dels seus drets fonamentals". "Té el dret i el deure de prendre partit i de posar el focus sobre el que passa a Catalunya", ha conclòs Wagensberg. El diputat d'ERC també ha assegurat que s'han sumat a la convocatòria inicial de l'ANC com a mostra de suport als "presos polítics desplaçats a Madrid".

Summary: ERC dona suport a l'acció de l'ANC i acusa la Comissió de "mirar cap a una altra banda" en drets fonamentals


El comissari de Mossos Ferran López ha assegurat que van "pactar" amb els caps de la Guàrdia Civil, la policia espanyola i el coordinador del dispositiu policial, el coronel Diego Pérez de los Cobos, que els Mossos enviarien un "binomi" a cada col·legi electoral 1-O. Una decisió que, posteriorment, ha rebut dures crítiques i que ha portat a acusar de "passivitat" el cos. López, que assistia a les reunions de coordinació en representació de Trapero, ha dit que totes van ser "cordials i d'entesa". També ha dit que van "acordar" que "la segona peça" del dispositiu correspondria a Guàrdia Civil i CNP que tenien efectius estrictament d'ordre públic i que actuarien quan el binomi de mossos ho considerés més adequat. I que res d'això va ser objecte de retret per part de Pérez de los Cobos.  A preguntes de Vox, també ha explicat que va oferir ja a la primera reunió (23 de setembre) obrir "la cuina" dels Mossos perquè tots els cossos seguissin la jornada de l'1-O des de la seu central. Una proposta que Pérez de los Cobos no va acceptar. "Algunes interpretacions que s'han fet del dispositiu serien diferents si tots haguéssim estat junts en una sala", ha valorat. La versió de López ha coincidit amb les explicacions que ja va donar Trapero quan va declarar com a testimoni al Suprem. El comissari Ferran López ha remarcat que en cap cas hi havia un "dispositiu de Mossos" per l'1O i ha insistit –com ja va fer Trapero- en que era un "dispositiu conjunt i pactat" entre els tres cossos, sota la supervisió de Pérez de los Cobos. "Mai hi va haver un dispositiu de Mossos, ni el dia 25, ni el 26, ni el dia 1", ha remarcat.  El comissari ha insistit, doncs, que havien acordat que la primera actuació era del binomi dels Mossos i que ells demanaven suport primer a ordre públic de Mossos i allà on no arribessin es demanava ajuda a Guàrdia Civil i CNP, que tenien tots els reforços que havien enviat a Catalunya i que eren d'ordre públic. "No hi havia un dispositiu de Mossos sinó conjunt, i que es fractura en un moment puntual quan entrem en una situació nova i desconeguda", ha criticat. A més, ha dit que el coronel va "validar" en tot moment aquest dispositiu i no en va dir res fins l'1-O.  Diego Pérez de los Cobos va testificar al Suprem que, vista la "passivitat" dels Mossos i que considerava que no estaven complint amb el mandat judicial, van decidir el matí de l'1-O que Guàrdia Civil i CNP actuarien per la seva banda. Una versió que han contradit alguns agents dels cossos estatals que van assegurar que havien rebut ordres abans de l'1-O sobre on haurien d'actuar.  Actuacions l'1-O  El comissari ha dit que a primera hora del matí, cap a les 8.15h, ja va veure que els cossos estatals actuaven pel seu compte i va trucar el coordinador del dispositiu, que li va dir que ja el trucaria i no hi va contactar més.  El comissari ha recordat que a les 9.11h del matí va enviar un correu electrònic al coordinador del dispositiu per demanar suport en 233 centres, tal com havien acordat els dies previs a l'1-O a les reunions. Sobre la xifra, ha defensat que sabia que els dos cossos espanyols tenien 200 unitats i que desconeixia on estaven distribuïdes i que va demanar suport per a 233 centres perquè fos una xifra que podien abastar.  Més tard, a les deu, es va presentar a la reunió que havia convocat Pérez de los Cobos a la delegació del govern espanyol per fer seguiment del dispositiu conjunt, però que quan el va veure li va dir que "s'havia oblidat" de la reunió, que desconvocava les tres trobades més convocades al llarg del dia i que estaven treballant per desactivar el cens universal. A partit d'aquesta trobada, la comunicació entre els tres cossos queda interrompuda.  Preguntat sobre si van demanar al binomi que s'apartés quan arribava la policia espanyola, ha dit que la seva funció era "documentar" l'actuació i mantenir-se en un "en una actuació de satèl·lit" quan actuessin unitats d'ordre públic, als que no havien "d'auxiliar directament".  Nega seguiments  A preguntes de Vox, ha negat "rotundament" que s'ordenés fer seguiments a policia espanyola o Guàrdia Civil els dies previs a l'1-O i el mateix dia del referèndum. I ha lamentat que aquestes "suspicàcies" i "males interpretacions" s'haurien estalviat si tots els cossos haguessin seguit la jornada de l'1-O des de la seu central de Mossos, tal com ell mateix els va oferir en la primera reunió de coordinació del 23 de setembre. "Mai hi ha haver cap seguiment, pot preguntar als 17.000 mossos, als veïns o a les seves famílies, no hi va haver cap petició", ha afirmat.  Ara bé, ha reconegut que hi va haver comunicacions sobre "moviments" i "identificacions de matrícules". Per una banda, ha dit que van informar de quan sortien els agents dels punts on estaven allotjats perquè "temien" que hi hagués "tractorades" a les portes d'aquests llocs que eren "públic i coneguts".  Per altra banda, quan va veure a primera hora de l'1-O que la policia espanyola actuava per iniciativa pròpia i no a requeriment dels Mossos demana "per emissora i en obert" que volien saber on actuaven per no enviar unitats d'ordre públic de la policia catalana. A més, ha remarcat que la informació que recollien els cossos espanyols a través de les cèl·lules de seguiment no els arribaven al centre de coordinació dels Mossos. En aquest sentit, ha tornat a recordar que ell mateix havia convidat els responsables de totes les policies de seguir conjuntament el dia 1-O des de la seu dels Mossos.  Preguntat per l'ús de la "Clau 21" –que la fiscalia sospita que era un codi a part per a comunicar-se-, López ha dit que es tracta d'una clau "històrica" que s'usa des dels inicis del cos per no saturar les emissores i que els agents han d'usar el telèfon mòbil per comunicar coses que considerin poc rellevants.  "No eren activitats preparatòries" El comissari també ha remarcat que "no es va pactar" que només actuessin Mossos abans de l'1-O, tal com sostenen els alts comandaments de la policia espanyola. "La interlocutòria del TSJC va suposar fer cau i net i l'ordre anava adreçada als tres cossos per igual", ha manifestat.  Segons López, la interlocutòria del TSJC ordenava els tres cossos a tancar els centres abans de l'1-O. Ha defensat que els mossos van aixecar més de 4.000 actes per ocupacions a centres de votació i que van advertir personalment 1.200 responsables de les conseqüències d'estar-se allà fins el dia de l'1-O. Ara bé, com ja va fer Trapero, ha dit que no van detectar que les activitats estiguessin encaminades a preparar el referèndum. "En cap cas es detecta ni s'interpreta que una botifarrada o un partit de futbol fossin activitats preparatòries", ha manifestat.  109 intervencions dels Arro López reconegut que l'efecte d'aquests avisos previs als centres de votació no va tenir l'efecte que esperaven. Segons dades que ha aportat, van aconseguir que 239 no obrissin, 24 van tancar el mateix dia 1-O per la presència del binomi i 110 més ho farien al llarg del dia fruit de 109 intervencions d'unitats d'Arro i pel replegament que van fer les patrulles de seguretat ciutadana un cop van veure, a partir del migdia, que el dispositiu conjunt "s'havia trencat".  En aquest sentit, i a preguntes de la fiscalia, ha defensat que els Arros sí van tenir un paper destacat i també ha dit que tornaria a prendre "100 cops més" la decisió de no desplaçar al territori les unitats Brimo perquè hi havia dues manifestacions de signe contrari a Barcelona, es mantenia l'alerta 4 terrorista i un partit de futbol a la tarda al Camp Nou. Tanmateix, ha reconegut que va ser un "error" enviar la Brimo al partit Barça-Les Palmas.  Trapero i De los Cobos López va assistir a totes les reunions de coordinació (menys una) en substitució de Trapero i ha reconegut que entre el major del cos i el coronel de la Guàrdia Civil hi havia "un problema de pell i química personal" i que no encaixaven per caràcter. Ara bé, ha dit que això no va tenir res a veure amb acatar les ordres que donava Pérez de los Cobos. Segons López, totes es van acatar "de manera immediata".  També s'ha referit a les reticències que van mostrar des del cos a la designació de Pérez de los Cobos com a coordinador del dispositiu. Segons ha lamentat, hi va haver "molta fressa" sobre el posicionament del cos i n'ha culpat els exconsellers Forn i Turull per les seves declaracions. En canvi, ha relatat que ell mateix va redactar a quatre mans amb el comissari Joan Carles Molinero una nota interna per als Mossos per clarificar el posicionament del cos. "Nosaltres expliquem que el cos acata la designació del coordinador però no la figura, que consideràvem que era híbrida entre política i operativa", ha aclarit. Informació reservada sobre males actituds de Mossos A preguntes de la fiscalia també ha explicat que van ordenar que retiressin un binomi d'un punt de votació per tenir "una actitud massa familiar" amb els votants i que el dia 3 d'octubre van obrir d'ofici una informació reservada per analitzar les conductes dels Mossos que creien que no eren adequades i estaven "per sota" del que exigia la instrucció del TSJC d'impedir la votació.  "Ajuda immediata el 20-S" També ha defensat que el 20 de setembre, durant els registres de la Guàrdia Civil, es va assabentar de l'actuació quan anava cap a la feina, a les 8.20h del matí i que no tenien cap avís previ. Va rebre una trucada del coronel Mariano Martínez que li demana suport concret al CTTI, Economia i delegació d'Hisenda.  Però ha defensat que es va donar ajuda "absolutament immediata" i que s'usaven dues vies, la comunicació formal a través de la sala i trucades directes del seu interlocutor a la Benemèrita. Segons ha indicat, a finals del dia tenia 38 trucades amb el coronel. "La comunicació va ser fluïda i constant", ha defensat.

Summary: López assegura que van "pactar" amb Pérez de los Cobos que enviarien un binomi a cada col·legi electoral l'1-O


Els Mossos d'Esquadra han desmantellat una organització criminal que traficava a escala internacional amb cocaïna. En l'operatiu, que es va desenvolupar la setmana passada, hi va participar també Europol. Hi ha 14 detinguts per delictes contra la salut pública, blanqueig de capitals i pertinença a organització criminal. La investigació va començar el 18 de desembre del 2018, quan es van localitzar 1.413 quilos de cocaïna en una empresa de Sant Boi de Llobregat ocults a l'interior de 800 caixes de folis importades des del Brasil. El grup tenia un complex entramat empresarial per blanquejar els beneficis. Quan els treballadors de l'empresa de Sant Boi van trobar els paquets sospitosos van informar els Mossos, que van iniciar una investigació tutelada pel jutjat de primera instància i instrucció número 1 del mateix municipi. Aquell mateix dia, ja es van detenir dues persones de nacionalitat espanyola que tenien l'encàrrec de traslladar la cocaïna interceptada fins a un punt de la comarca del Baix Llobregat. Des d’un començament, els investigadors van centrar les sospites sobre un dels responsables de l’empresa importadora i destinatària de les caixes de folis. Van acabar identificant fins a deu persones que havien participat, com una organització criminal,  en alguna de les fases per aconseguir l’adquisició, el transport i la introducció de la droga des de Brasil. Els Mossos van demanar la col·laboració d'Europol per obtenir més dades i determinar la capacitat d’actuació de l’organització investigada a nivell europeu. L’entramat criminal estava fent els preparatius per introduir un nou carregament de cocaïna a través de Rotterdam. Per això, la magistrada que dirigeix la causa va sol·licitar la col·laboració de les autoritats dels Països Baixos perquè obtinguessin dades sobre una altra organització que, de forma coordinada amb la desmantellada a Catalunya, havia de participar en la introducció d’un nou enviament de 200 quilos de cocaïna que, finalment, no es va produir. La investigació econòmica realitzada sobre els investigats va permetre destapar un complex entramat empresarial que els investigats feien servir per blanquejar els guanys obtinguts a través del tràfic d’estupefaents. Aquestes empreses estaven en molts casos controlades per testaferros que prestaven la seva identitat per simular operacions amb una aparent activitat empresarial i tenien l’objectiu de  dificultar que s’establís la identitat entre el veritable titular dels bens i la persona o empresa que realitzava la injecció dels diners. Els diners obtinguts mitjançant el tràfic de drogues es  blanquejaven principalment a través d’adquisicions immobiliàries i la inversió en nous negocis, com en el cas d’un dels principals investigats, que acabava d’obrir un negoci de venda de roba d’exclusives firmes comercials a Barcelona en una zona molt cotitzada de la ciutat. Un altre sistema que feien servir els caps de la trama per blanquejar diners era l’ús de mules que realitzaven periòdicament ingressos en efectiu per imports petits en diverses entitats bancàries amb la intenció de burlar els sistemes de control de prevenció de blanqueig que tenen implementats els bancs. Catorze registres dimarts passat Amb tot la informació disponible, el dimarts passat, els Mossos van dur a terme un operatiu policial amb catorze ordres d’entrada i escorcoll acordades pel jutjat instructor a Barcelona, La Palma de Cervelló, Sant Boi de Llobregat, Castelldefels, Sant Cugat del Vallès, Cornellà, La Seu d’Urgell, Valls, Salou i Castell de Montornès. Hi van col·laborar analistes d’Europol. També es va practicar una entrada i escorcoll en un immoble de Maó (Menorca) que pertanyia a un dels principals investigats, i que hauria obtingut amb diners procedents del narcotràfic. Aquesta diligència la van realitzar agents de la Policia Nacional de Maó conjuntament amb Mossos. Els escorcolls han proporcionat  abundant documentació d’interès per a la investigació i s’han intervingut diners en diverses divises, telèfons mòbils, quatre armes simulades, tres turismes i dues motocicletes. A banda, s’han  embargat  diverses propietats i s’han desmantellat dues plantacions de marihuana amb unes 700 plantes que gestionava un dels arrestats. En aquesta operació es van detenir catorze persones, dotze de nacionalitat espanyola, una  de colombiana i una altra de marroquina. Vuit detinguts van passar a disposició judicial el 6 de febrer i van ingressar a presó. La investigació ha permès detectar importants vincles entre aquesta operació i la d'un cas dels anys 2015 i 2016, on es van intervenir més de 310 quilos de cocaïna, tant per la forma d’introduir la substància com pel volum de droga transportada. A més, hi ha dues persones detingudes que estaven relacionades amb aquella operació. Una d'elles va ser condemnada  recentment a 3 anys i 6 mesos de presó per aquells fets.

Summary: Desmantellen una organització dedicada al tràfic internacional de cocaïna amb 14 detinguts


ERC ha reclamat aquest dimecres a Cs que "es faci enrere" i no porti els pressupostos de 2020 al Consell de Garanties Estatutàries en creure que seria una "irresponsabilitat" i un "oportunisme" en plena crisi pel coronavirus. Els republicans han recordat que la posició de Cs "bloqueja" l'augment previst a salut, les beques menjador i la renta garantida de ciutadania. Cs va anunciar el recurs en creure que el coronavirus havia "paralitzat" l'economia i que no es complirien els pronòstics d'ingressos. A poques hores per esgotar el termini per presentar el recurs, ERC els ha recordat que si els impugnen es bloquegen 3.070 MEUR d'increment de la despesa. Han dit que els comptes fixen increments de 908,5 MEUR al sistema de salut públic.  En concret, han apuntat que es podrien augmentar en 1.400 les places de professionals de l'atenció primària i la reducció de llistes d'espera, s'incrementaria la dotació en beques menjador i s'elevaria la partida per la Renda Garantida de Ciutadania en 125 MEUR.  De nou, ERC ha assegurat que un cop aprovats els comptes s'hi podran fer modificacions per atendre les necessitats "més urgents".

Summary: ERC pressiona Cs perquè es "faci enrere" i no porti els pressupostos al Consell de Garanties Estatutàries


L’Ajuntament de Palamós requerirà a les entitats bancàries i grans tenidors titulars d’habitatges buits la cessió obligatòria d’aquests immobles a fi de destinar-los al lloguer per a persones amb risc d’exclusió habitacional. Així ho ha acordat la Taula de Coordinació Local pel Dret a l’Habitatge, basant-se en la nova llei catalana. El consistori portarà al ple de dimarts que ve la proposta en una moció presentada conjuntament per tots els grups municipals. Actualment, Palamós té 138 pisos o cases desocupades inscrites al registre d’habitatges buits de l’Agència d’Habitatge de Catalunya. La iniciativa arriba després que les peticions de cessions voluntàries realitzades pel consistori no hagin obtingut cap resposta positiva.

Summary: Palamós requerirà a bancs i grans tenidors la cessió obligatòria dels habitatges buits per destinar-los a lloguer social


Les estudiants de la UVic-UCC atrapades a Gàmbia finalment ja són a casa. Després que dissabte Vueling els anul·lés el vol de tornada de Banjul fins a Barcelona sense donar-los cap alternativa, la incertesa de com podrien arribar a Catalunya s'ha acabat esvaint aquesta matinada. Sense tenir-ho confirmat del tot, el grup de vuit estudiants es va dirigir a l'aeroport de Banjul per intentar aconseguir un seient en el vol directe cap a Barcelona, i no amb arribada a Lisboa (Portugal), com s'havia especulat inicialment. Després d'intenses gestions per part de les famílies, la mateixa universitat i el cònsol honorari del país, el grup d'estudiants ha arribat de matinada al Prat on les esperaven els seus pares. Dos cooperants de l'Ajuntament de Vic que també eren al Senegal i que havien de volar des de Banjul (Gàmbia) fins a Barcelona no han pogut agafar el mateix vol. Segons les darreres informacions, aquestes dues persones podrien agafar el vol Banjul-Lisboa que aquest mateix dimecres arribarà a la capital portuguesa. D'allà, amb les gestions de la delegació de la Generalitat al país, se'ls facilitarà la tornada fins a Catalunya. Si les estudiants de la UVic-UCC no haguessin pogut agafar el vol directe fins a Barcelona, probablement haurien optat també per aquesta ruta alternativa.

Summary: El grup d'estudiants de la UVic-UCC atrapades a Gàmbia ja són a casa


CaixaBank va guanyar 814 milions d’euros en l’exercici del 2015, cosa que suposa un increment del 31,4% en relació amb el 2014. L’entitat presidida per Isidre Fainé explica que s’arriba aquest resultat gràcies a un bon comportament del marge brut del negoci bancari que s’ha situat en 7.726 milions d’euros, l’11,3% més, la contenció de les despeses recurrents, que cauen l’1,2%, i per les menors dotacions per insolvències que han estat de 1.593 milions, amb una reducció rellevant del 23,6%. Tot i això, l’aportació agregada de dotacions i sanejaments encara absorbeix 2.516 milions. La ràtio de morositat ha caigut vuit dècimes en un any i s’ha situat en el 7,9%, inclosa la cartera de crèdits de Barclays.  La incorporació dels comptes de Barclays ha ‘’reforçat’’ els resultats de CaixaBank que ha vist com el seu marge d’interessos augmentava el 4,8%, les comissions ho feien en un 10,3%, la activitat d’inversió creditícia s’incrementava un 4,7% i el recursos de clients en un 9,1%.  La cartera de crèdits s’ha situat en 206.437 milions d’euros, amb aquest increment del 4,7% del saldo viu que ha suposat la incorporació de Barclays. La cartera també s’ha vist beneficiada per la producció de noves operacions de crèdit que han crescut un 27%, especialment els préstecs hipotecaris que ho han fet en un 57%, el de consum, un +48% i el destinat a empreses, un 23% més.  Els recursos totals de clients han sumat 296.599 milions d’euros, amb un increment del 9,1% per Barclays i del 3,2% sense aquesta entitat. Aquesta cartera ha estat condicionada per la desviació dels dipòsits a productes fora de balanç com les participacions en la cartera de fons d’inversió que ha augmentat el seu patrimoni en un 22% fins arribar als 39.244 milions d’euros.  L’evolució dels ingressos i les despeses han situat el marge brut en 7.726 milions d’euros, amb un increment de l’11,3%. El marge d’explotació, sense despeses extraordinàries, ha augmentat un 15,7% fins arribar als 3.663 milions.  L’activitat ordinària del negoci bancari, la suma dels marges d’interessos més les comissions, ha crescut un 6,5% i s’ha situat en 6.366 milions d’euros. La partida de despeses cau l’1,2% si la comparació es fa en un perímetre homogeni. Si s’incorpora Barclays les despeses d’explotació augmenten un 7,7% fins als 4.063 milions. Les pèrdues per deteriorament d’actius financers i altres absorbeixen encara 2.516 milions d’euros, tot i que amb una lleugera davallada en relació amb l’aportació que es va fer el 2014. En aquest agregat s’han reduït un 23,6% les dotacions per insolvències i han augmentat les altres dotacions.  La ràtio de morositat ‘’accelera’’ la seva tendència a la baixa i se situa en el 7,9%, vuit dècimes menys que fa un any, tot i la incorporació de Barclays. La cartera de saldos dubtosos ha baixat fins els 17.100 milions d’euros, amb una reducció de 5.242 milions d’euro en termes equiparables.  El final de l’exercici ha estat marcat per la reducció del pes de les participades en els comptes de CaixaBank, cosa que ha permès complir amb un any d’antelació l’objectiu del Pla Estratègic de l’entitat de reduir en un terç el pes de consum de capital que suposa la cartera de participades i passar d’un 16% que hi havia el 2014 a un 10% aquest 2015. Amb aquesta operació, el pes del consum de capital s’ha reduït a l’entorn del 8%.  Al final de l’exercici, CaixaBank ha registrat una ràtio de solvència de l’11,6% en termes de Common Equity Tier 1 ‘fully loaded’, que se situa en el 12,7% en termes de CET1.

Summary: CaixaBank guanya 814 milions d’euros el 2015, un 31,4% més que l’any anterior


'Tierra firme' de Carles Marqués-Marcet ha inaugurat aquest divendres a la nit (hora mexicana) el Festival de cinema de Guadalajara, on Catalunya n'és en aquesta 33a edició la convidada d'honor. Marqués-Marcet ha presentat la pel·lícula en la gala inaugural acompanyat per el director de l'Institut Ramon Llull, Manuel Forcano, i l'ambaixador espanyol a Mèxic, Luis Fernández-Cid de las Alas Pumariño. En aquest context, ha assegurat en la seva intervenció que se sentia orgullós de formar part d'aquesta nova generació del cinema català amb moltes dones directores, al temps que ha dit que va ser un dia "històric i meravellós" a Catalunya i a Espanya aquest dia 8, on va tenir lloc la vaga feminista convocada amb motiu del Dia Internacional de les Dones. En la seva intervenció, Forcano ha explicat que el cinema sortit de Catalunya parla en català, castellà i anglès i amb la llengua que faci falta perquè parla de les emocions, i "aquestes són de tots. Per això, és un cinema que agrada i se'l convida, un cinema que ens uneix, tendeix ponts i ens fa universals". Mentre, l'ambaixador espanyol ha recalcat "la creativitat, genialitat i diversitat" del cinema català.  Abans de la festa inaugural i en declaracions a l'ACN, Marqués-Marcet ha dit que "tenir Catalunya de convidada d'honor és una finestra d'exposició, perquè es fa cinema molt interessant i hi ha un compte pendent en la internacionalització de les pel·lícules". Ha recalcat que és important situar el cinema català dins "un panorama internacional, que s'entengui i que es conegui i que això ens faci a tots posar el llistó més alt". Ha assegurat que estan molt contents d'estar a Mèxic perquè just quan començava la carrera internacional de la pel·lícula 'Tierra firme', va sortir la notícia que estaria a Guadalajara per a inaugurar i "va ser un 'subidón' perquè m'agrada molt Mèxic i sóc un enamorat del país".

Summary: 'Tierra firme' de Marqués-Marcet inaugura el Festival de cinema de Guadalajara amb Catalunya com a convidada d'honor


Les obres adequació de l'embarcador de Sant Jaume d'Enveja (Montsià) acabaran en dos mesos. A partir del novembre, el municipi disposarà d'un actiu molt important per al seus plans de dinamització del turisme. El ventall d'esports nàutics, activitats culturals o alternatives d'esbarjo que es podrà oferir al nou port fluvial són amplíssimes. Com ha destacat l'alcalde de Sant Jaume d'Enveja, Joan Castor Gonell, el consistori serà l'encarregat "d'autoritzar i legalitzar" les activitats i instal·lacions culturals, esportives i recreatives que es puguin fer a l'embarcació "perquè es pugui generar activitat econòmica" al propi port i  per al municipi. Convertir-lo en "un pol d'atracció "a l'alçada d'allò que es mereix Sant Jaume d'Enveja", és l'objectiu que ha remarcat el gerent de Ports de la Generalitat, Joan Pere Gómez, en la visita d'obres que hi ha fet aquest dilluns. Els cost dels  treballs, de 85.000 euros, els finança la Generalitat i el consistori es farà càrrec del manteniment, la seguretat, el subministrament de serveis i la conservació de l'embarcador.

Summary: Sant Jaume d'Enveja tindrà llest al novembre el port fluvial, actiu clau per als seus plans de dinamització turística


El fins ara diputat de CSQP avisa Iglesias que plantejar un debat intern "sense cap diàleg és clarament passar per sobre la sobirania" de l'organització  ACN Barcelona.-El fins ara diputat de CSQP i membre de l'executiva de Podem, Joan Giner, ha demanat apostar per la "unitat de les forces del canvi per afrontar el 21-D" i creu que aquesta unitat comença envotar 'sí' a la consulta interna que la direcció estatal de Podem organitza a Catalunya des d'aquest dimecres i fins el dimarts 7 de novembre. Just el dia que el líder de la formació morada a Catalunya, Albano Dante Fachin, ha assegurat que no hi participarà i ha advertit que és "imposada", Giner ha escrit una entrada al seu bloc en què recorda que sempre s'han mostrat oberts a treballar amb Catalunya en Comú: "Per tant la pregunta, més enllà de la manera feta, té una resposta afirmativa clara, sí; davant del context on ens trobem, cal sobretot prioritzar la unitat d’acció", ha escrit. Ara bé, Giner també adverteix el dirigent estatal, Pablo Iglesias, que plantejar la consulta "sense cap diàleg és clarament passar per sobre la sobirania" de l'organització.   En aquest context, Giner ha assegurat que en la reunió de diumenge del Consell Ciutadà es va apostar per "prioritzar" converses amb les fores del canvi, "inclòs plantejar la possibilitat d'una consulta" perquè la decisió sobre aliances preelectorals rau en l'Assemblea Ciutadana. "Cal fer una profunda reflexió sobre com fem les coses ja que amb diàleg hauríem arribat a bon port de forma fàcil", ha retret a Iglesias. Giner considera que Podem ha de ser "partícip i actor essencial " d'un projecte que emuli "la força d'En Comú Podem", una candidatura de confluència de l'esquerra catalana que va guanyar les dues eleccions al Congrés a Catalunya el desembre del 2015 i el juny de 2016. "I ho ha de ser des del respecte a la seva sobirania", insisteix Giner a Podemos. També la regidora de BComú Laura Pérez (Podem) ha assegurat a les xarxes socials que el 21-D cal la unitat de qui rebutja "la política a cop d'efecte i testosterona". "No es tracta d'equidistància; és tot el contrari: una posició política amb valentia que suposa sortir de la polarització cega als matisos i a la diversitat de la vida real", ha escrit.  És en aquest context i que sense fer referència explícita a la consulta interna, Pérez aposta perquè Podem digui 'sí' a reconèixer-se en la diversitat i "a més democràcia, més realitat, a una altra política que estigui amb la vida de al gent i els seus drets". "Vam venir a canviar les coses i ho estem fent 'en comú'", afegeix Pérez al text.  Les paraules de Pérez han rebut l'aval de la diputada al Congrés per En Comú Podem, també dins de Podem, Mar García. "Sabem que juntes som més fortes; és moment d'afrontar aquesta crisi democràtica plegades", ha resolt a Twitter. La direcció de Podem Catalunya es va desmarcar del procés de construcció de Catalunya en Comú al març, poc abans de l'assemblea constituent del 8 d'abril, per discrepàncies durant la negociació amb ICV, EUiA i BComú.

Summary: Giner (Podem) demana el 'sí' a la consulta de Podem per afrontar el 21-D des de la "unitat de les forces del canvi"


L'any passat va facturar 30 milions d'euros i compta amb més d'11.000 clients, principalment empreses ACN Barcelona.-Factorenergia ha anunciat aquest dijous que ha adquirit una participació majoritària de la comercialitzadora portuguesa Enforcesco. Segons fonts de la companyia, es tracta d'una "gran oportunitat per créixer a Portugal i consolidar-se al mercat ibèric" en el servei d'electricitat i gas. Enforcesco, que comercialitza sota la marca YLCE, va facturar l'any passat 30 milions d'euros i compta amb més d’11.000 clients, principalment empreses. El CEO de Factorenergia, Emili Rousaud, ocuparà el càrrec de vicepresident d’Enforcesco, mentre que el fundador de la comercialitzadora portuguesa, Joao Nuno Serra, continuarà com a president. A més, tres consellers de Factorenergia s'incorporaran al Consell d'Administració d’Enforcesco.

Summary: Factorenergia adquireix una participació majoritària en la comercialitzadora portuguesa Enforcesco


Les assembles generals de socis de la Unió Empresarial del Penedès (UEP) i de l’Associació d’Empresaris de l’Alt Penedès, el Baix Penedès i el Garraf (ADEPG) van acordar ahir dijous al vespre fusionar les dues entitats i crear la Federació Empresarial del Gran Penedès (FEGP) que a partir d'ara aglutinarà tot l’empresariat penedesenc. El nou ens aplegarà més de 1.000 empreses i tindrà seus socials al Vendrell, Vilafranca del Penedès i Vilanova i la Geltrú. L’acord de fusió preveu un període de transició fins al mes de març de 2020 quan es convocaran eleccions. La presidència de la FEGP serà compartida, amb les designacions de president i president adjunt. A més, el Comitè Executiu i la Junta Directiva de la nova institució reunirà tots els membres que fins ara formaven part dels respectius òrgans directius de les dues entitats, de manera que "es reforçarà el caire representatiu en relació amb l’empresariat i el mosaic de sectors d’activitat de les tres comarques".  De la mateixa manera, la plantilla de la FEGP aplegarà els set professionals que fins ara pertanyien a les dues entitats, mantenint tots ells les mateixes funcions. El nou logotip i els atributs d’identitat visual de la nova entitat es presentaran en el decurs de La Nit de l’Empresa que se celebrarà el proper 22 de juny a la Finca Mas Solers, a Sant Pere de Ribes, amb l’assistència ja confirmada de Carles Puigdemont, president de la Generalitat.

Summary: L'ADEGP i la UEP es fusionen en una única entitat que representi l'empresariat penedesenc


El líder del PSOE assegura que el seu executiu buscarà "resoldre el conflicte territorial a Catalunya" i agraeix a Podem que assumeixi la "responsabilitat" i comparteixi "contradiccions" ACN Madrid.-Els líders del PSOE i de Podem, Pedro Sánchez i Pablo Iglesias, s'han abraçat novament aquest dissabte al debat d'investidura. Ha estat al tram final de la intervenció de Sánchez en resposta a Iglesias, on ha el líder dels socialistes ha exhibit sintonia i ha recordat que malgrat els enfrontaments anteriors que tots dos han protagonitzat en els últims mesos "està bé el que acaba bé". En finalitzar la seva rèplica, Sánchez ha enfilat les escales en direcció a l'escó d'Iglesias. Primer per encaixar mans, i després per abraçar-se entre aplaudiments de les dues bancades que en 72 hores votaran la investidura i la creació del primer govern de coalició.  "Per primera vegada en dècades les esquerres d'Espanya s'entenen", ha dit Sánchez des de l'escó abans d'afriamar que hi ha "una enorme dosi d'esperança, il·lusió i optimisme i responsabilitat" en aquest executiu. En aquest marc, el líder del PSOE ha "agraït" a Podem que "assumeixi aquesta responsabilitat" i també les "contradiccions" que les dues formacions hauran de compartir tan bon punt es posi en  marxa el nou executiu.  Sánchez s'ha mostrat esperançat que el nou govern farà passos per afrontar el "problema de cohesió territorial" a Catalunya, i ha agraït a Iglesias la "generositat" de la seva formació per deixar al PSOE la negociació amb ERC.  En aquest sentit, durant la rèplica a les intervencions de Pablo Iglesias i Jaume Asens, Sánchez ha celebrat la creació de la taula bilateral que s'ha compromès a crear amb la Generalitat i s'ha mostrat disposat a aplicar l'acord de govern "progressista" amb Podem per impulsar mesures socials.  El líder del PSOE ha recordat també els punts de trobada del PSOE amb Podem i ERC per a la derogació de la reforma laboral i en altres camps, perquè hi ha "moltes mesures a posar en marxa i aquest serà l'ànim del govern progressista", ha sentenciat.

Summary: Sánchez abans d'abraçar-se amb Iglesias al debat d'investidura: "Està bé el que acaba bé"


El 18è Mercat Medieval dels Canonges de la Seu d'Urgell, que tindrà lloc l'1 i el 2 de juny, amplia la seva aposta per la gastronomia, iniciada l'any passat. D'aquesta manera, sis restaurants del municipi oferiran plats o menús inspirats en aquesta època històrica coincidint amb el certamen, quatre més elaboraran tapes específiques i dos forns posaran a la venda un pa d'all i de sègol. L'esdeveniment, que arriba a la majoria d'edat, comptarà amb pràcticament un centenar de parades del sector de l'artesania, ja sigui d'alimentació o d'altres productes. Mentre, també s'han programat 34 activitats de dinamització durant tot el cap de setmana, gràcies a la col·laboració del consistori de la capital alturgellenca i catorze entitats de la ciutat. L'emblemàtic Carrer dels Canonges i el seu entorn tornaran a acollir el pròxim cap de setmana el Mercat Medieval. Des de l'Ajuntament de la Seu d'Urgell han valorat l'augment de la participació que s'ha registrat al certamen, que enguany arriba a la majoria d'edat, tal com ha explicat la regidora de Promoció Econòmica, Mireia Font. En la present edició, s'han volgut potenciar encara més les "menges medievals" i una dotzena d'establiments de la ciutat oferiran diferents propostes, ja sigui com a tapes, plats, menús o pans. Pel que fa al sopar medieval, que es durà a terme dissabte a la nit, enguany s'ha decidit dotar-lo de més elements de dinamització. D'aquesta manera, els Armats de la Seu faran la crida a assistir-hi amb una 'tamborrada', en la qual hi participaran els Gegants de la ciutat, encarregats de presidir l'àpat. A més, per després s'ha programat música i danses tradicionals, segons ha explicat la presidenta de l'Associació de Veïns i Comerciants del Centre Històric, Mercè Garcia, entitat organitzadora d'aquest acte. De les 34 activitats que es desenvoluparan durant tot el cap de setmana en paral·lel al Mercat, divuit estaran dirigides al públic infantil i bona part d'aquestes s'han impulsat per dones que formen part de diferents entitats o empreses.

Summary: El Mercat Medieval dels Canonges de la Seu d'Urgell arribarà a la majoria d'edat consolidant la seva aposta gastronòmica


La Sirena invertirà 25 milions d'euros en fer créixer el negoci en els pròxims cinc anys. La cadena de botigues especialitzades en aliments congelats ha presentat el pla estratègic pel període entre 2020 i 2024, que suposarà "una nova etapa" per la companyia", asseguren en un comunicat. L'empresa catalana ha tancat el primer semestre de l'any amb un increment del 3% de les vendes, per sobre de la mitjana del mercat dels congelats. La companyia es proposa continuar l'expansió de les tendes físiques, potencialitzar la venda per internet i apostar per les aliances amb supermercats com HiperDino, Carrefour o Amazon Prime a més d'acords amb empreses de distribució com Glovo o LolaMarket. Pels pròxims cinc anys, l'empresa ha apostat per  reformular més de 250 productes tenint en compte la demanda de cada zona i per llançar una nova gamma de plats preparats anomenat 'Foodlosofia', un menú basat en la dieta mediterrània "sense colorants ni conservants" i que aguanta fins a 10 dies a la nevera un cop descongelat.  La Sirena compta amb més de 250 botigues a l'Estat i dona feina a més de 1.000 persones.

Summary: La Sirena invertirà 25 milions d'euros en fer créixer el negoci durant cinc anys


Les delegacions de França i dels Estats Units formen part de la primera fase d’urgència del pla de desplegament de les oficines de representació del Govern a l’exterior anunciades pel conseller Maragall. ACN Barcelona.-El Departament d’Acció Exterior, Relacions Institucionals i Transparència ha obert a concurs públic aquest divendres les places de delegat del Govern a França i als Estats Units. La convocatòria dels dos llocs està oberta a totes les candidatures que compleixin els requisits de participació de la selecció, i el procés s'emmarca en el que el conseller, Ernest Maragall, ja havia anunciat que pretenia fer amb diverses delegacions. Després de la "restitució" d'alguns dels delegats i el nomenament d'altres, ara queden pendents aquestes i les de nova creació que el Govern prepara.  La secretària d’Acció Exterior i de la Unió Europea, Natàlia Mas, assegura en un comunicat que “la voluntat és apropar-se a les millors pràctiques internacionals, avançar cap a un país modern, meritocràtic i transparent”. “Hem d’aprofitar el talent que tenim al país i arreu del món i revertir-ho en l’acció de govern”, ha afegit, tot reiterant que “s'està en un procés de millora de l’administració, d’aposta per la transparència i d’introducció de noves formes de captació de talent". "Aquest és un pas més per seguir aquest camí”, comenta.    Tal i com va avançar el passat mes de juny el conseller d'Exteriors, la reobertura de les delegacions de França i d’Estats Units s’emmarca en la primera fase d’urgència del pla de desplegament de les delegacions del Govern, la qual també inclou la reobertura de les oficines de representació al Regne Unit i Irlanda, Alemanya, Itàlia i Suïssa. En aquest sentit, el passat mes de juliol el Govern va "restituir" –després de les destitucions per l'aplicació de l'article 155 de la Constitució- els delegats al Regne Unit i Irlanda, Sergi Marcén; a Alemanya, Marie Kapretz; a Itàlia, Luca Bellizzi i Manel Manonelles a Suïssa.   El desplegament de les delegacions a l’exterior preveu una segona fase de "consolidació" i una tercera "d’expansió". En ambdues fases està previst aplicar processos similars al concurs públic en la majoria dels casos. La reactivació de les delegacions permetrà, segons el Govern, "garantir la presència exterior de la Generalitat en aquests territoris i davant les instàncies multilaterals més significatives, amb l’objectiu de defensar-hi els interessos de Catalunya i afavorir la internacionalització de la seva economia, cultura i coneixement".

Summary: Exteriors convoca el concurs públic pels llocs de delegat del Govern a França i als Estats Units


El Circuit Estepa Mediterrània, el certamen 'off' de la Fira Mediterrània de Manresa, arriba a la desena edició amb un cartell replet de grans noms i encapçalat per la banda de rap Lágrimas de sangre (LDS), que presenta el seu nou treball 'Vértigo'; els imparables Ebri Knight amb el seu darrer àlbum, 'La voz dormida'; i Manudigital, l'incombustible riddim, baixista i productor musical, que arriba amb la intenció de fer ballar tothom amb el seu últim treball, 'Bass Attack'. La Fira Mediterrània de Manresa i Cases de la Música han presentat aquest dimecres el cartell de la X Estepa Mediterrània. Més enllà dels grans noms d'aquesta edició, han recalcat els organitzadors, l'objectiu seguirà sent el de donar suport i impuls a formacions emergents, especialment a l'escena de la Catalunya Central, que representa una part important del cartell. Des del 10 fins al 13 d'octubre, Stroika, Voilà! i l'Escenari de Cases de la Música, ubicat a la Plaça Europa, es convertiran en els centres neuràlgics de l'Estepa Mediterrània.  Del cartell d'aquest 'Off' destaca el concert de La Sra. Tomasa, a la Sala Stroika; o de Senyor Oca, un dels motors de la prolífica escena del hip-hop català que després d'anys a l'escena underground, l'any passat va guanyar el SONA 9. També hi seran Cèlia Vila, que partint d'una base de pop-rock i en companyia de Víctor Grané (piano i guitarra) i Roger Puig (bateria i percussions), l'abril va publicar el seu primer treball, 'Teaghlach'; o El Niño de la Hipoteca, que porta més d'una dècada dedicant-se a la música i que ha conquerit els cors de fans de tot arreu amb himnes com 'Que te vaya bien' o 'Alquitrán y carmín'. Completa la graella El Quinto Carajillo, una banda bagenca que va néixer l'any 2017 de la fusió de les personalitats i estils dels seus membres. Hamsa Hamsa és una banda formada a Barcelona amb l'objectiu de rescatar la tradició musical sefardita i de l'Orient Mitjà, aportant el seu toc personal a aquests sons amb la barreja d'altres gèneres, com el jazz, el rock i les músiques d'arrel. Kumbara, que neix a Girona a partir del pianista "timbero" Rodrigo García i de l'electrònica de David Mansilla. Tot, afegit a la força de les percussions de Nuri Madí, del groove del baix de Gerard Chaman Cañigueral i de les veus versàtils de Karla Aguilar i Mateo Sánchez. Com a resultat, tenim un projecte fresc i trencador, que barreja ritmes llatins, reggae, drum and bass i bases electròniques. Finalment també hi serà el cantautor de rumba catalana amb estils diversos, el mataroní Óscar Torres; Mar Martínez, que presenta 'Llegar' amb el premiat productor manresà Miquel Coll i Txevi Clemente a la guitarra; o Mabel Flores, que està aconseguint fer-se lloc dintre del panorama de la música d'autor. Més de mil artistes Estepa Mediterrània va néixer el 2010, de la mà de Fira Mediterrània i Casa de la Música de Manresa., com a certamen 'off' que pretenia, a tall de radar de l'escena underground, ampliar els horitzons artístics circumscrits a la 'mediterraneïtat' i arrelar la Fira encara més a la ciutat. El projecte ha suposat una veritable revolució en les seves edicions passades, acollint a més de 1.000 professionals de tot el món.

Summary: El Circuit Estepa Mediterrània comptarà amb grans noms sense oblidar-se dels artistes emergents


El president del govern espanyol, Pedro Sánchez, ha anunciat que el dimarts el Consell de Ministres preveu aprovar el pla de desescalada en les restriccions pel coronavirus. En roda de premsa, Sánchez ha assegurat que a la reunió que té aquest diumenge amb els presidents autonòmics escoltarà les seves propostes de desconfinament però ha advertit que les decisions es prendran "sota les mateixes regles". Així, el president espanyol ha explicat que el desconfinament es regirà per "un quadre de comandament integral" per "garantir la màxima coordinació" i no des de cada territori, com reclama el Govern català.  "No avançarem a la mateixa velocitat, però sí que seguirem les mateixes regles", ha sentenciat Sánchez. Pla de desescalada Sánchez ha anunciat que el dimarts vinent presentarà un pla de desescalada basat en el criteri d'experts i que s'estendrà al llarg del maig i potser del juny. Segons el president espanyol, aquest pla ha estat traçat "amb molta antelació" i s'hi ha estat treballant durant més de tres setmanes. Serà en aquest document, que presentarà en roda de premsa, on es definirà el sistema de marcadors que establiran les respostes en cada situació per transitar cap a "la nova normalitat".

Summary: Sánchez escoltarà els plans de desescalada de les autonomies però avisa que qui el pilotarà serà el govern espanyol


El president del grup parlamentari del PPC, Xavier García Albiol, ha demanat a JxCat i ERC que presentin un candidat que no estigui pendent de la justícia. En una roda de premsa als faristols del Parlament aquest dilluns al migdia, el líder dels populars ha sentenciat que la candidatura de Jordi Sànchez està "condemnada al fracàs" després que la CUP hagi dit que no li donarà suport. Després d'haver-se reunit amb el president del Parlament, Roger Torrent, en el marc de la segona ronda de contactes per a la investidura, Albiol ha afegit que li ha reclamat que reconegui que el rellotge de la legislatura ja torna a córrer. El cap de files del PPC considera que un cop s'ha donat per "fallida" la investidura de Carles Puigdemont, el temps hauria d'anar avançant perquè, en un termini de dos mesos, s'investeixi un president o bé es tornin a convocar eleccions.

Summary: Albiol demana un candidat que no estigui pendent de la justícia perquè Sànchez està "condemnat al fracàs"


La cimera de ciutats intel·ligents organitzada per Fira de Barcelona, Smart City Expo World Congress, ha tancat aquest dijous a la tarda la seva cinquena edició amb els millors resultats fins ara registrats, segons ha informat Fira de Barcelona. El nombre de persones acreditades s'ha aproximat als 14.000 visitants que han pogut escoltar i observar l'experiència d'aplicacions tecnològiques de 500 ciutats dels cinc continents, 465 expositors i més de 400 ponents. Una de les principals novetats d'aquest any ha estat la incorporació al congrés del BcnRail, el saló internacional de la indústria ferroviària. Xile ha estat un dels estats que per primera vegada han participat amb sis projectes tecnològics.  Ugo Valenti, director de Smart City, ha destacat que el balanç registrat confirmen ''la consolidació'' del congrés com el principal referent internacional en tecnologies d'innovació i solucions urbanes.  El director de Smart City defensa que la transformació urbana és un dels grans reptes de futur que cal afrontar i el congrés és una plataforma d'intercanvi de coneixement i experiències molt vàlid per poder contribuir a les aplicacions de les noves tecnologies en el benestar i la qualitat de les ciutats.   L'any vinent, concretament el mes d'abril, hi haurà una edició de Smart City Expo a Estambul, segons ha anunciat Fira de Barcelona i les autoritats del govern municipal de la capital turca. També el 2016 hi haurà edicions de Smart City el febrer a la ciutat mexicana de Puebla i al juny a la ciutat japonesa de Kioto.  Participació de Xile per primera vegada ProChile, una entitat depenent del Ministeri de Relacions Exteriors del govern xilè ha participat pe primera vegada a Smart City amb la presentació de sis projectes tecnològics de sis empreses xilenes. Lorena Sepúlveda, directora de l'oficina comercial ProChile a l'estat espanyol, ha assegurat que el desenvolupament d'una estratègia de ciutats intel·ligents és una prioritat de cara a poder establir ''aliances'' amb empreses i institucions de tot al món que participen del congrés Smart City.

Summary: Smart City tanca la seva millor edició amb prop de 14.000 persones acreditades


L'Hospital de Palamós (Baix Empordà) té sis persones ingressades que han donat positiu en la prova del coronavirus, dos més dels que hi havia el dimarts, segons informen els Serveis de Salut Integrat del Baix Empordà (SSIBE). A més, n'hi ha dues que estan pendents dels resultats. Per la seva banda, el nombre de pacients ingressats al centre de Palafrugell Gent Gran també ha augmentat amb una persona més confirmada, arribant a la desena, mentre que dimarts n'hi havia nou. Pel que fa al nombre de sanitaris ingressats es manté en dos professionals. El que sí que ha augmentat és el nombre d'aïllats que estan pendents dels resultats, passant dels cinc d'aquest dimarts als set de dijous.

Summary: L'Hospital de Palamós té dos ingressats més confirmats amb coronavirus


La CUP ha matisat que no hi ha hagut "trasllat polític" durant la trobada entre el president de la Generalitat, Quim Torra, i l'exdiputada cupaire Anna Gabriel, aquest dijous a Ginebra. Fonts de la formació anticapitalista han explicat que la trobada s'ha produït en el marc d'un cafè informal i que Gabriel hi ha participat "en condició de persona exiliada" a Suïssa. En aquest sentit, la CUP ha recordat així que és el Secretariat Nacional i el grup parlamentari cupaire qui manté les relacions polítiques formals amb el Govern. La trobada entre Torra i Gabriel s'ha produït en el segon i últim dia del viatge del president al país helvètic.

Summary: La CUP matisa que la trobada entre Torra i Gabriel no és "política"